XXII.  Ecclesiae Caminensis protectionem suscipit, ea lege ut Sifridus episcopus et ejus successores sedi apostolicae fertonem auri quotannis persolvant.   (Laterani, Febr. 24.) [LUNIG,  Spicileg. eccles.,  Supplem., p. 6.]
Author: Clemens III

CLEMENS episcopus, servus servorum Dei, venerabili fratri SIFRIDO Caminensi episcopo ejusque successoribus canonice substituendis, in perpetuum.

Ex injuncto nobis a Deo apostolatus officio fratribus et coepiscopis nostris tam vicinis quam longe positis, paterna nos convenit provisione consulere et ecclesiis in quibus Domino militare noscuntur suam justitiam conservare. Aequum est enim et rationabile, ut quam beato Petro ejusque vicariis devotiores esse noscuntur, et sanctae Ecclesiae Romanae patrocinio cupiunt confoveri, ejusdem piae matris uberibus nutriantur. Eapropter, venerabilis in Christo frater, tuis justis postulationibus clementer annuimus, et commissam tibi Caminensem ecclesiam quae beati Petri juris existit, sub ejusdem apostolorum principis et nostra protectione suscipimus, et praesentis scripti privilegio communimus. Praeterea quascunque possessiones, quaecunque bona eadem ecclesia impraesentiarum juste et pacifice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma tibi tuisque successoribus et illibata permaneant. In quibus haec propriis duximus exprimenda vocabulis. Videlicet civitatem ipsam Caminensem, cum taberna et foro in illis et omnibus eorum appendiciis, castra haec, scilicet, Demusin, Treboses, Chosow, Wolgast, Huzonim, Groswin Piris, Stargard cum villis et omnibus eorum appendiciis, Stettin, Prentzlow cum foro et taberna et suis appendiciis, Colberg cum tugurio solis et thelonio, foro et taberna et omnibus suis appendiciis; totam Pomeraniam usque ad Lebam fluvium cum foris et tabernis; decimam Fohri Sithen. Statuimus autem ut quia civitas, quae Wollin dicitur, in qua episcopalis sedes esse solebat, propter guerrarum incommoda deserta esse proponitur, ipsa sedes in ecclesia Sancti Joannis Baptistae apud civitatem Camminensem, quae populosior est et securior, habeatur; libertatem quoque qua sedes ipsa soli fuit Romano pontifici a prima sui institutione subjecta, sicut est hactenus observata, ratam habemus et perpetuis temporibus inviolabilem permanere sancimus. Praeterea decimas quas ecclesia ipsa tam ex resignatione laicorum, quam aliis justis modis possidet, tibi et per te ipsum ecclesiae, auctoritate apostolica confirmamus. Ad haec statuimus ut omnes clerici tuae jurisdictioni subjecti, tam religiosi quam alii tibi debitam in omnibus reverentiam et obedientiam exhibeant, nisi per apostolicae sedis privilegia sint exempti. Prohibemus insuper ne te, vel tuorum successorum quodam decedente, per principis terrae vel cujuslibet alterius violentiam bona episcopalia distrahantur, sed illi qui canonice fuerit substitutus illibata et integra conserventur. Auctoritate quoque apostolica prohibemus ne laici quilibet ecclesias vel oratoria in tua dioecesi construentes, sacerdotes in eis ponere, vel canonice institutos sine assensu dioecesani episcopi amovere praesumant. Adjicimus etiam prohibentes, ne si aliqua ecclesia in ipsa dioecesi fuerit fabricata episcopus, qui pro tempore fuerit ei munus consecrationis impendat, nisi prius a fundatore ipsius, vel alio ad sustentationem congruam, ministrorum dos competens fuerit assignata. Inhibemus insuper ne interdictos vel excommunicatos tuos ad officium aut communionem ecclesiasticam recipere quisquam sine congrua satisfactione praesumat, nisi forte periculum mortis immineat ut dominicam praesentiam tuam habere nequiverint, per alium, secundum formam Ecclesiae, satisfactione praemissa oporteat ligatum absolvi. Ad judicium autem hujusmodi perceptae a sede apostolica protectionis et libertatis, nobis nostrisque successoribus, tu et successores tui fertonem auri annis singulis exsolvetis. Decernimus ergo ut nulli omnino hominum liceat praefatam ecclesiam temere perturbare aut ejus possessiones auferre, vel ablatas retinere, imminuere, seu quibuslibet vexationibus fatigare, sed omnia integra conserventur eorum, quorum gubernationi et sustentationi concessa sunt, usibus omnimodis profutura; salva in omnibus apostolicae sedis auctoritate. Si quae igitur in posterum ecclesiastica saecularisve persona, etc. Datum Laterani per manum Moysis, Lateranensis canonici, vicem agentis cancellarii, VI Kal. Mart. indict. VI, Incarnationis Dominicae anno millesimo centesimo octuagesimo octavo, pontificatus vero domni Clementis papae tertii anno primo.